Keld Albrechtsen (EL), 2004-10-20:
Jeg kan desværre heller ikke tilbyde ministeren en sådan afhængighed, så det behøver han ikke at være bange for.
Så vil jeg bare sige til ministeren, at når ministerens parti i sin tid holdt møder med regimet i Østtyskland, har det jo sikkert haft sine væsentlige gode årsager.
Jeg gjorde det ikke, for jeg ville ikke have noget med det diktatur at gøre, som der var i Østtyskland.
Der var den forskel, så jeg ved ikke, hvad der lå i ministerens bemærkning om fortiden.
Men jeg vil bare spørge ministeren: Når man f.eks. fra en organisations side kritiserer den ulovlige mur, som Israel har rejst, så er der vel egentlig bare tale om, at man giver udtryk for, hvad alle anstændige mennesker mener, nemlig at den ulovlige mur skal væk?
Og det uanstændige er vel i virkeligheden, at hr. Peter Skaarup tillader sig at komme og påstå, at en organisation skal miste statslige tilskud, fordi den giver udtryk for, at Israels ulovligheder, som jeg går ud fra at ministeren også er enig i er ulovligheder, skal holde op?
Kan ministeren ikke godt se, at hr. Peter Skaarup er så langt ude, at han bør have en reprimande fra sine samarbejdspartnere?
Det, som jeg gav hr. Peter Skaarup ret i, var, at når man bebrejder israelerne, at de overhovedet bygger en mur, så skal man måske også bebrejde palæstinenserne, at der er så meget terror, som har ført til bygningen af muren.
Det er der, det ensidige består: at man kun taler om muren og ikke om terroren.
Med hensyn til Venstres møder i DDR tror jeg, hr. Albrechtsen forveksler Venstre med Det Radikale Venstre, men det skal jeg ikke kunne sige.
Jeg har været i DDR lige før regimet faldt og har holdt møder med undervisningsminister fru Honecker og med den ret forkalkede statschef Willi Stoph.
Konklusionen af det besøg var, at vi intet ville have ud af hverken forsknings- eller undervisningssamarbejde med det regime, og 3 måneder efter så faldt det sammen – måske på grund af mit besøg.
Det, som jeg mindes fra hr. Keld Albrechtsens fortid, er jo en mærkelig valgkamp i slutningen af 1970’erne, hvor partiet VS havde en pjece, der blev delt rundt ude i min valgkreds med billedet af en albansk maskingeværrede.
»På vagt for socialismen« tror jeg der stod.
Sådan kan der jo være ting fra fortiden, som man så ikke tager med ind i fremtiden, og det skal hr. Keld Albrechtsen da bare have tak for.
Jeg vil allerførst sige ministeren tak, fordi han så konsekvent nægter at imødekomme hr. Peter Skaarups krav om, at man skal fratage disse organisationer statsstøtten, blot fordi de har den frækhed at deltage i den offentlige politiske debat.
Det vil jeg godt give ministeren fuld anerkendelse for, for det er jo givetvis ikke nemt for en minister at stå fast over for Dansk Folkeparti i en situation, hvor ministerens taburet jo kun kan holdes oppe på grundlag af det parti.
Så vil jeg godt spørge ministeren: Er det ikke dybt betænkeligt, at regeringen har gjort sig så afhængig af et parti, som i ramme alvor mener, at man skal bruge staten til at styre meningsdannelsen i vores demokrati?
Er det i virkeligheden ikke ministerens opgave at forklare hr. Peter Skaarup, at i et demokrati skal man altså ikke bruge statsmagten til at regulere, hvad folk skal mene, og hvad de ikke skal mene, og at det faktisk er utilstedeligt, hvad hr. Peter Skaarup her stiller spørgsmål om?
Det er jeg meget glad for, så er vi enige om det.
Og det er jeg sikker på at hr. Peter Skaarup også er enig i.
Jeg synes, det er i orden, at et medlem af Folketinget spørger den ansvarlige minister, om nu den ansvarlige minister er sikker på, at det ikke er skattepenge, der går til de formål, som man kan være uenig i.
Det synes jeg er i orden.
Jeg har svaret, og det svar kan hr. Peter Skaarup jo så holde mig fast på.
Jeg har i øvrigt et fortrinligt samarbejde med hr. Peter Skaarup, og jeg synes ikke, det er spor værre at være afhængig af hr. Peter Skaarups mandat, end det ville være at være afhængig af hr. Keld Albrechtsens mandat.
Sådan er det politiske liv jo, at vi er afhængige af hinanden.
Der skal et flertal til at gennemføre en politik.